**Písomná informácia pre používateľa**

**Allergocrom**

20 mg/ml očná roztoková instilácia

**Pozorne si prečítajte celú písomnú informáciu predtým, ako začnete používať** **tento liek, pretože obsahuje pre vás dôležité informácie.**

1. Túto písomnú informáciu si uschovajte. Možno bude potrebné, aby ste si ju znovu prečítali.
2. Ak máte akékoľvek ďalšie otázky, obráťte sa na svojho lekára alebo lekárnika.

- Tento liek bol predpísaný iba vám. Nedávajte ho nikomu inému. Môže mu uškodiť, dokonca aj vtedy, ak má rovnaké prejavy ochorenia ako vy.

- Ak sa u vás vyskytne akýkoľvek vedľajší účinok, obráťte sa na svojho lekára alebo lekárnika. To sa týka aj akýchkoľvek vedľajších účinkov, ktoré nie sú uvedené v tejto písomnej informácii. Pozri časť 4.

**V tejto písomnej informácii sa dozviete**:

1. Čo je Allergocrom a na čo sa používa

2. Čo potrebujete vedieť predtým, ako použijete Allergocrom

3. Ako používať Allergocrom

4. Možné vedľajšie účinky

5. Ako uchovávať Allergocrom

6. Obsah balenia a ďalšie informácie

**1. Čo je Allergocrom a na čo sa používa**

Allergocrom sa používa pri akútnych a chronických zápaloch spojoviek alergického pôvodu napr. pri sennej nádche, jarných zápaloch spojoviek.

Allergocrom môžu používať dospelí, dospievajúci a deti od 6 rokov.

**2. Čo potrebujete vedieť predtým, ako použijete Allergocrom**

**Nepoužívajte Allergocrom**

- ak ste alergický na kromoglykát sodný alebo na ktorúkoľvek z ďalších zložiek tohto lieku (uvedených v časti 6).

* v tehotenstve a v období dojčenia sa Allergocrom môže používať iba zo závažných dôvodov.

**Upozornenia a opatrenia**

Predtým, ako začnete používať Allergocrom, obráťte sa na svojho lekára alebo lekárnika.

**Deti**

Liečbu u detí mladších ako 6 rokov je potrebné starostlivo zvážiť.

**Iné lieky a Allergocrom**

Ak teraz používate alebo ste v poslednom čase používali, či práve budete používať ďalšie lieky, povedzte to svojmu lekárovi alebo lekárníkovi.

Účinky lieku Allergocrom a účinky iných súčasne používaných liekov sa môžu vzájomne ovplyvňovať. Váš lekár by mal byt’ preto informovaný o všetkých liekoch, ktoré v súčasnosti používate, alebo ktoré začnete používať, a to na lekársky predpis aj bez neho. Ak vám iný lekár bude predpisovať, alebo odporúčať nejaký ďalší liek, informujte ho, že už používate Allergocrom. Kým začnete súčasne s používaním lieku Allergocrom používať nejaký voľne predajný liek, poraďte sa so svojím ošetrujúcim lekárom.

Možnosti vzájomného ovplyvnenia účinnosti sú najmä pri súčasnom používaní ďalších očných liekov - instilácií, kúpeľov, mastí.

**Tehotenstvo a dojčenie**

Ak ste tehotná alebo dojčíte, ak si myslíte, že ste tehotná alebo ak plánujete otehotnieť, poraďte sa so svojím lekárom predtým, ako začnete používať tento liek.

**Vedenie vozidiel a obsluha strojov**

Pretože po vkvapnutí lieku Allergocrom do oka je na krátku dobu porušená ostrosť zraku, nesmiete asi 20 minút po nakvapkaní riadiť vozidlo, obsluhovať stroje alebo pracovať bez opory a vo väčších výškach.

**Allergocrom obsahuje benzalkónium-chlorid**

Tento liek obsahuje 0,50 mg benzalkónium-chloridu v 10 ml, čo zodpovedá 0,05 mg/ml.

Mäkké kontaktné šošovky môžu reagovať s benzalkónium-chloridom a môže sa zmeniť farba kontaktných šošoviek. Pri alergických zápaloch spojoviek sa zásadne nepoužívajú kontaktné šošovky, ale ak vám ich mimoriadne váš lekár povolil používať, pred použitím tohto lieku si ich musíte vybrať a naspäť ich vložte po 15 minútach.

Benzalkónium-chlorid môže tiež spôsobiť podráždenie oka, hlavne ak máte suché oči alebo poruchy rohovky (to je priehľadná vrstva v prednej časti oka). Ak máte nezvyčajné pocity v oku, bodanie (štípanie) alebo bolesť v oku po použití tohto lieku, oznámte to svojmu lekárovi.

**3. Ako používať Allergocrom**

Vždy používajte tento liek presne tak, ako vám povedal váš lekár alebo lekárnik. Ak si nie ste niečím istý, overte si to u svojho lekára alebo lekárnika.

**Dávkovanie**

Ak lekár neurčil inak, používa sa Allergocrom takto:

4-krát denne 1 kvapka Allergocromu sa vkvapne do spojovkového vaku, v časovom odstupe  
4 - 5 hodín cez deň. Toto dávkovanie platí pre dospelých aj pre deti.

Allergocrom používajte tak dlho, pokiaľ ste vystavení látkam, na ktoré sa u vás alergia vyvinula - napr. peľ, prach a iné.

Prípadné zvýšenie dennej dávky napr. 6-krát denne po jednej kvapke do každého oka, celkovú dobu liečby určí lekár.

**Spôsob podávania**

Odskrutkujte ochranný uzáver, zakloňte mierne hlavu, odtiahnite dolné viečko a stlačením fľaštičky vkvapnite na vnútornú stranu viečka jednu kvapku lieku Allergocrom. Nedotýkajte sa fľaštičkou oka ani viečka. Veľmi pomaly oko zatvorte. Ihneď po použití fľaštičku opäť uzatvorte.

**Ak použijete viac Allergocromu, ako máte**

Pri predávkovaní, alebo ak liek náhodne prehltne dieťa, sa poraďte s lekárom.

Ak máte akékoľvek ďalšie otázky týkajúce sa použitia tohto lieku, opýtajte sa svojho lekára alebo lékarnika.

**4. Možné vedľajšie účinky**

Tak ako všetky lieky, aj tento liek môže spôsobovať vedľajšie účinky, hoci sa neprejavia u každého.

Allergocrom je obyčajne dobre znášaný, ale môže sa vyskytnúť pocit pálenia alebo cudzieho telesa v oku so slzením. Zriedkavo sa objaví opuch viečok, alebo dlhšie trvajúce prekrvenie.

**Hlásenie vedľajších účinkov**

Ak sa u vás vyskytne akýkoľvek vedľajší účinok, obráťte sa na svojho lekára alebo lekárnika. To sa týka aj akýchkoľvek vedľajších účinkov, ktoré nie sú uvedené v tejto písomnej informácii. Vedľajšie účinky môžete hlásiť aj priamo na národné centrum hlásenia uvedené v [Prílohe V](http://www.ema.europa.eu/docs/en_GB/document_library/Template_or_form/2013/03/WC500139752.doc).

Hlásením vedľajších účinkov môžete prispieť k získaniu ďalších informácií o bezpečnosti tohto lieku.

**5. Ako uchovávať Allergocrom**

Tento liek uchovávajte mimo dohľadu a dosahu detí.

Uchovávajte pri teplote do 25 °C. Uchovávajte fľašu vo vonkajšom obale na ochranu pred svetlom.

Nepoužívajte tento liek po dátume exspirácie, ktorý je uvedený na obale po ‘EXP’. Dátum exspirácie sa vzťahuje na posledný deň v danom mesiaci.

Obsah fľaštičky sa po prvom otvorení môže používať ešte 4 týždne.

Nelikvidujte lieky odpadovou vodou alebo domovým odpadom. Nepoužitý liek vráťte do lekárne. Tieto opatrenia pomôžu chrániť životné prostredie.

**6. Obsah balenia a ďalšie informácie**

**Čo Allergocrom obsahuje**

Liečivo:

natrii cromoglicas (kromoglykát, disodná soľ) 20 mg v 1 ml očnej instilácie

Pomocné látky:

Benzalkonii chloridum (benzalkónium-chlorid), dinatrii edetas (edetan disodný), glucosum monohydricum (glukóza, monohydrát), aqua ad iniectabilia (voda na injekcie)

**Ako vyzerá Allergocrom a obsah balenia**

10 ml očnej roztokovej instilácie v PE fľaštičke s kvapkadlom

**Držiteľ rozhodnutia o registrácii a výrobca**

URSAPHARM Arzneimittel GmbH, Industriestraße 35, 66129 Saarbrücken, Nemecko

**Kontakt pre Slovenskú republiku:**

URSAPHARM spol. s r.o.

Studená 5, 821 04 Bratislava

Telefon: 0911 902 509

e-mail: info@ursapharm.cz

**Táto písomná informácia bola naposledy aktualizovaná v 10/2020.**